
Информация за текущото състояние на Специализираната болница за активно лечение на хематологични заболявания ЕАД, гр. София (СБАЛХЗ ЕАД, гр. София )

СБАЛХЗ ЕАД, гр. София с ЕИК 200105779 е уникално лечебно заведение с над 60-годишна история като правоприемник на създадения през 1948 година Научно-изследователски институт по хематология и кръвопреливане с клинична база като самостоятелно лечебно заведение. Постепенно научно-изследователската дейност се разширява, което е свързано и с разкриване на съответните лабораторни структури. Акционерният капитал на дружеството е изцяло държавна собственост, с принципал Министерство на здравеопазването, като правата на собственост се упражняват от  министъра на здравеопазването.	
Основната цел на СБАЛХЗ ЕАД е да достигне равнище на устойчивост в развитието на качеството на предлаганите здравни услуги и да отговори със своята мисия на здравните потребности на българските граждани. Очертават се три реално осъществявани направления: Предоставяне на достъпни, своевременни, достатъчни и качествени консултативно-диагностични изследвания и болнична помощ на пациенти с болести на кръвта и кръвотворните органи; Прилагане на съвременни стратегии за рисково адаптирано лечение на болни със заболявания на кръвта и кръвотворните органи чрез използване на високоефективни методи и средства на медицинската наука и практика, високодозови химиотерапевтични режими, трансплантация на хемопоетични стволови клетки, патогенетична таргетна терапия и др.; Осигуряване на качествени условия и грижи за пациентите по време на стационарното лечение в съответствие с най-добрите европейски стандарти.
Предметът на дейност на СБАЛХЗ ЕАД, гр. София е извършване на диагностично-лечебни дейности при заболявания на кръвта и кръвотворните органи в обособените и фукционално свързани структури, подчинени на изискванията на медицинския стандарт по клинична хематология за лечебно заведение, в което се осъществяват дейности на най-високо ІІІ-то ниво по клинична хематология.
[bookmark: _GoBack] Мисията на СБАЛХЗ ЕАД гр. София е да диагностицира и лекува, но и да работи целенасочено по съвременните предизвикателства в здравеопазването, утвърждавайки ролята си на най-значимата институция в грижата за пациентите с хематологични заболявания в България, чрез осигуряване на широк спектър от достъпна, своевременна, достатъчна диагностична и лечебна помощ на гражданите на Република България с устойчивост на качеството на предлаганите здравни услуги. 
Съгласно заверения от регистриран одитор финансов отчет и доклада за дейността на дружеството за 2025 г., към 31.12.2025 г. лечебното заведение регистрира положителен текущ финансов резултат - печалба в размер на 3 758 хил. лв., при текущ финансов резултат печалба от 4 844 хил. лв. към 31.12.2024 г. Общо финансовият резултат към 31.12.2025 г., отчитащ натрупаните загуби от минали години, е негативен - загуба от -817 хил. лв., намалена спрямо 2024 г. с 3 298 хил. лв. Собственият капитал за 2025 г. е 15 326 хил. лв., при 10 472 хил. лв. за 2024 г. Акционерният капитал на лечебното заведение е в размер на 12 450 хил. лв. и е увеличен с 1 213 хил. лв. спрямо 2024 г. Дружеството не е декапитализирано. Към 31.12.2025 г. общо приходите на дружеството са в размер на 104 678 хил. лв., като увеличението спрямо 2024 г. е с 5 544 хил. лв. Това увеличение се дължи основно на увеличение при приходите от финансирания с 4 700 хил. лв. спрямо предходната година, както и на приходите от продажба на услуги с 843 хил. лв. Общо разходите през 2025 г. са в размер на 100 920 хил. лв. и са увеличени с 6 630 хил. лв., спрямо отчетените от предходната година, когато са били 94 290 хил. лв. През 2025 г., спрямо 2024 г. се наблюдава увеличение при разходите за суровини и материали  с 5 703 хил. лв., при разходите за персонала с 1 735 хил. лв., при разходите за външни услуги с 396 хил. лв., при разходите за амортизация и обезценка с 200 хил. лв. При Други разходи е отчетено намаление с 1 281 хил. лв. спрямо предходната година. През 2025 г. спрямо 2024 г. се наблюдава липса на просрочени задължения, поради сключено съдебно споразумение със „Софарма трейдинг“ АД за разсрочено плащане на задълженията.
СБАЛХЗ ЕАД, гр. София има дъщерно дружество – „Национален хематологичен медицински център“ ЕООД. Текущият финансов резултат на групата към 31.12.2025 г. е печалба в размер на 3 760 хил. лв.
Към 31.03.2026 г. приходите на СБАЛХЗ ЕАД, гр. София са 14 646 хил. евро. От тях 91,2% са приходи от НЗОК, 5,5% са приходи от МЗ и 3,4% са приходи от други източници. Разходите за посочения период са 14 140 хил. евро. От тях 80,6% са разходи за материали, 13,6% са разходи за персонал и 5,8% са разходи за външни услуги, амортизации и други. Текущият финансов резултат на дружеството е печалба в размер на 506 хил. евро. Към 31.03.2025 г. текущият финансов резултат на болницата е бил печалба от 322 хил. евро. Задълженията на дружеството към 31.03.2026 г. са 14 078 хил. евро, което е увеличение с 2,1% в сравнение с края на първото тримесечие на 2025 г. Към края на разглеждания период размерът на собствения капитал на дружеството е 8 898 хил. евро, което е увеличение с 52,8% в сравнение със същия период на предходната година. Дружеството няма просрочени задължения към датата на подаване на отчета.
Информация за финансовите отчети на дружеството, анализи и доклади за дейността може да бъде намерена в Търговския регистър и РЮЛНЦ към Агенция по вписванията и на електронно-информационна система за публичните предприятия - https://reports.appk.government.bg/Public/Public/Organizations  поддържана от АППК. 
В изпълнение на Наредба № 5 от 17.06.2019 г. Министерството на здравеопазването започна да събира и публикува на електронната си страница, информация по ключови показатели, характеризиращи финансовото състояние и дейността на държавни и общински лечебни заведения за болнична помощ, част от които отговарят на търсенето на заявителя болниците. Данни за общо и просрочените задължения, брой преминали болни, използваемост на леглата, брой леглодни и др. показатели се публикуват за всяко тримесечие и са достъпни на адрес: https://www.mh.government.bg/bg/politiki/standart-za-finansovo-upravlenie-na-drzhavnite-lechebni-zavedeni/ 
	 
